Abid Raja

**Abid Qayyum Raja** (født 1975) er en norsk politiker (V) og advokat. Raja ble valgt inn på Stortinget for Akershus Venstre høsten 2013. Han var kultur- og likestillingsminister i Erna Solbergs regjering fra 24. januar 2020 til 14. oktober 2021. Ved stortingsvalget 2025 ble han gjenvalgt.

## Bakgrunn og utdanning
Rajas foreldre kom til Norge tidlig i 1970-årene. De innvandret fra Pakistan, og Abid Raja vokste opp i Iladalen i Oslo. Hans pakistanske familiebakgrunn har siden ungdomsårene vært en viktig drivkraft for hans engasjement på områder som integrering og innvandrernes kår i Norge.

Raja gikk på Foss videregående skole. Han tok mellomfag i kriminologi i 2001 og studier i *Human Rights og Behavioural Sciences in Law* ved University of Southampton i 2000. I 2002 tok han juridisk embetseksamen og i 2004 en master i vitnepsykologi ved University of Oxford. For å studere ved Oxford fikk han det norske Oxford-stipendet som den første med innvandrerbakgrunn. Som student ved Oxford var han tilknyttet liberale Wadham College.

## Juristkarriere
Raja arbeidet i studietiden deltid som studieveileder og studieteknikksunderviser ved Universitetet i Oslo. Han begynte juristkarrieren med praktikantopphold hos advokatfirmaene Schjødt, Kvale & co og Wikborg Rein mellom 2000 og 2002. Raja ble så advokatfullmektig hos advokatfirmaet Almestad 2002–2005 og ble deretter ansatt som advokatfullmektig og senere advokat hos Hestenes og Dramer. Som advokat arbeidet han med strafferett, prosess, fast eiendom og kontraktsrett.

I oktober 2008 sluttet Raja som forsvarsadvokat og begynte i ny jobb som nemndleder (embetsmann) i Utlendingsnemnda. Fra oktober 2011 hadde Raja permisjon fra UNE for å vikariere som politiadvokat ved Politiets utlendingsenhet. Året etter ble han utsendt som norsk ambassadesekretær for visum og utlendingssaker ved den norske ambassaden i New Delhi.

## Politikk og samfunnsengasjement

Raja er kjent som debattant i TV, radio og presse siden slutten av 1990-årene. Han har særlig vært aktiv i debatter relatert til innvandring, integrering, krim, justis og utdannelse, oftest som talsmann for det norsk-pakistanske miljøet. Han debuterte som «offentlig» samfunnsdebattant i mai 1999 i Per Ståle Lønnings debattprogram *[[Sentrum (TV-program)|Sentrum]]* på TV 2. Tema var rasisme og innvandringspolitikk, og hans motdebattant var Fremskrittspartiets daværende leder Carl I. Hagen.

I 2000 markerte han seg i debatten om bønnerop i Oslo. Han representerte da moskeen World Islamic Mission. Han ble i første halvdel av 2000-årene kjent for standpunkter om at norske muslimer bør sverge ved Koranen i rettssalen, at arrangert giftermål og tvangsekteskap slett ikke er det samme og at Norge bør bygge skole i Pakistan.

I selvbiografien *Talsmann* fra 2008 forteller han om seg selv at han var relativt konservativ i samfunnsspørsmål de første årene som samfunnsdebattant, men at han har fått en mer liberal holdning de senere år. Hans dreining i liberal retning har fra enkelte i det norsk-pakistanske miljøet medført kritikk om at han har blitt «for norsk».

I perioden 2009–2013 møtte Raja som vararepresentant på Stortinget. Ved stortingsvalget i 2013 ble Raja valgt inn fast fra Akershus.

Den 24. januar 2020 ble Raja utnevnt til kulturminister i Erna Solbergs koalisjonsregjering.

Raja ønsker legalisering av cannabis, og innrømmet i juli 2022 at han hadde røykt en joint som ungdom.

### Forfatterskap
*Talsmann* er en selvbiografisk sakprosabok gitt ut på Aschehoug forlag i 2008. Abid Raja tok i boken opp kulturelle og religiøse temaer som religiøs fundamentalisme, rasisme, arrangerte ekteskap, undertrykking av kvinner, barneoppdragelse, norskopplæring og utfordringene som knytter seg til å være muslim i Vesten. Boken har mottatt gode kritikker. I 2010 ga han ut boka *Dialog*, som ble omtalt som «en bragd» av Dagsavisen, og fikk terningkast 5 i VG.

Raja gir i boka et personlig bilde av sitt møte med religiøs fundamentalisme, rasisme, arrangerte ekteskap, undertrykking av kvinner, barneoppdragelse, norskopplæring og utfordringene som knytter seg til å være muslim i Vesten.

I 2021 utgav han selvbiografien *«Min skyld. En historie om frigjøring»* hvor han beskrev hvordan han hadde vært utsatt for mobbing, barnevern og omsorgssvikt. 

*Min skyld* ble 2021 den mestselgnede boka i Norge, og i 2022 den tredje mest solgte boka i Norge ifølge Bokhandlerforeningens bestselgerliste.

### Verv
Raja har vært medlem av Senter mot etnisk diskriminering (1997–1998), Kontaktutvalget mellom innvandrere og myndighetene (KIM) (1998–2002) og Utlendingsnemnda (2002–2003). I 2002 ble han medlem av Det kriminalitetsforebyggende råd. Han har også vært medlem av Den Norske Advokatforening og av Forsvarergruppen. Høsten 2009 ble han valgt inn i Europabevegelsens sentralstyre. Han har også vært medlem av Likestillingsnemnda.

Sammen med Bushra Ishaq ble Raja tildelt Fritt Ords pris i 2010, for sitt bidrag til å åpne for dialog mellom ungdommer, da spesielt fra minoritetsungdom.

Han har som stortingsrepresentant både stiftet og sitter i det internasjonale styret til International Panel of Parliamentarians for Freedom of Religion or Belief, et internasjonalt parlamentarikernettverk som arbeider for å fremme religions- og livssynsfrihet i verden. Som ledd i dette arbeidet har Raja vært medarrangør av tre internasjonale konferanser i Oslo, New York og Berlin, og tatt aktive, politiske skritt for å få til endinger i Myanmar, Sudan, Pakistan og Vietnam.

I 2010 stiftet han tenketanken Minotenk.

## Annet
Høsten 2021 var han en av deltakerne i andre sesong i NRKs realityserie *[[Maskorama]]*, hvor han gikk ut i episode 4. I serien bar han forkledningen «Nissen», og han fremførte «Santa Claus Is Comin' to Town» av Fred Coots og Haven Gillespie og «Ghostbusters» av Ray Parker Jr. 

I 2023 stilte han som modell i NRK-serien *[[Portrettmesterskapet]]*. 
## Priser
* 2010: Fritt Ords pris
* 2017: International Religious Liberty Association (IRLA)s pris
* 2021: Bokhandlerprisen – for selvbiografien *Min skyld*

## Bibliografi
* 2008: *Talsmann* (selvbiografi), Aschehoug forlag, ISBN 9788203234286
* 2010: *Dialog – om vold, undertrykkelse og ekstremisme* (sakprosa), CappelenDamm, ISBN 9788202348427
* 2021: *Min skyld* (selvbiografi), Cappelen Damm, ISBN 9788202713461
* 2024: *Vår ære og vår frykt* (reiseskildring/sakprosa), Cappelen Damm, ISBN 9788202846251
* 2025: *Kismat* (kriminalroman) – medforfatter: Torkil Damhaug

## Stortingskomiteer
* 2021–2025: medlem av Stortingets utdannings- og forskningskomité
* 2017–2020: medlem av Stortingets presidentskap (femte visepresident)
* 2017–2020: medlem av Stortingets finanskomité
* 2017–2020: medlem av Stortingets utenriks- og forsvarskomité
* 2013–2017: 2. nestleder av Stortingets transport- og kommunikasjonskomité
* 2013–2017: medlem av Stortingets kontroll- og konstitusjonskomité

## Referanser


## Eksterne lenker
* 
* 
* 
*  Abid Q. Raja Selvpresentasjon, Akershus Venstre.